**КОМПАНИЈА „ДУНАВ ОСИГУРАЊЕ“ а.д.o.**

**С број:**

**29.09.2023. године**

**Београд**

**З А П И С Н И К**

**са Ванредне седнице Скупштине Компаније „Дунав осигурање“ а.д.o,**

**одржане 29. септембра 2023. године**

**Седници су присуствовали акционари:** Република Србија коју представља Ана Јовић, председник Скупштине Компаније, акционар Синдикат Компаније „Дунав осигурање“ а.д.о. кога је представљао Мирослав Ристић, акционар НЛБ Комерцијална банка а.д. коју је представљao Драгомир Милин.

**Седници Скупштине присуствовали су и:**

Татјана Вукић, председник Надзорног одбора, Ивана Соковић, председник Извршног одбора, Мило Марковић, члан Извршног одбора, Зоран Суботић, члан Извршног одбора, Милош Милановић, члан Извршног одбора, Александар Станишић, директор Функције за правне послове, Мирјана Илић Милисављевић, директор Сектора за нормативне и статусне послове, Магдалена Мијатовић, виши саветник у Сектору за нормативне и статусне послове, Јелена Цветић, виши саветник у Сектору за нормативне и статусне послове, Борка Ојданић, техничка подршка и Милена Васиљевић, стенограф.

Ана Јовић, председник Скупштине је у складу са одредбама Пословника о раду Скупштине, именовала записничара који ће водити записник са данашње седнице, као и председника и чланове Комисије за гласање.

За председника Комисије за гласање изабрана је Мирјана Илић Милисављевић, а за чланове наведене Комисије, изабрани су Јелена Цветић и Борка Ојданић.

За записничара који ће водити записник са данашње седнице именована је Магдалена Мијатовић.

На основу чл. 355. и 363. Закона о привредним друштвима („Службени гласник РС“, бр. 36/11, 99/11, 83/14, 5/15, 44/18, 95/18, 91/19 и 109/21), члана 50. Статута Компаније „Дунав осигурање“ а.д.о. („Службени лист Компаније“, бр. 16/12, 40/15, 51/15, 09/16, 21/16, 39/18, 18/19, 24/19, 37/21, 11/22 и 18/22) и члана 23. став 1. Пословника о раду Скупштине Компаније „Дунав осигурање“ а.д.о. („Службени лист Компаније“, брoj: 18/22), председник Скупштине Компаније пре почетка рада Ванредне седнице Скупштине, 29. септембра 2023. године, донео је **Одлуку** **о именовању чланова Комисије за гласање и записничара (С број:15/23).**

Председник Скупштине Компаније „Дунав осигурање“ а.д.о. Београд, Ана Јовић је прочитала Извештај о евиденцији присутних акционара и њихових заступника и истакла да укупан број издатих акција Компаније износи 15.189.202 обичних акција. На седницу су непосредно приступила 3 акционара, који располажу са **11.682.399** обичних акција – гласова, што представља 76,91 % од укупног броја гласова, тако да је Скупштина акционара имала кворум.

Констатовала је да постоји кворум за рад и одлучивање.

Присутни су се о дневном реду изјаснили подизањем руке.

На предлог председника, Скупштина Компаније, једногласно је усвојила дневни ред који гласи:

**Д Н Е В Н И Р Е Д:**

1. Усвајање Записника са Ванредне Скупштине Компаније од 25. јула 2023. године;
2. Предлог одлуке о избору ревизора који ће вршити ревизију годишњих и консолидованих финансијских извештаја Компаније за 2023. годину и ревизију извештаја о накнадама у складу са чланом 463б став 4. Закона о привредним друштвима за 2023. годину, са образложењем;
3. Предлог политике накнада члановима Надзорног одбора, Извршног одбора и Комисије за ревизију Компаније „Дунав осигурање“ а.д.о, са образложењем.

**ТАЧКА 1.**

**Усвајање Записника са Ванредне Скупштине Компаније од 25. јула 2023. године;**

Председник Скупштине Компаније „Дунав осигурање“ а.д.о. Београд, Ана Јовић, ставила је на гласање Записник са Ванредне седнице Скупштине а затим је саопштила присутнима, након обављеног гласања, да је Записник са Ванредне седнице Скупштине Компаније од 25. јула 2023. године, усвојен потребном обичном већином гласова присутних акционара са правом гласа. **(С број:17/23).**

За су гласала **3** акционара који располажу са **11.682.399** гласова,што представља 100 % од гласова присутних акционара, односно 76.91 % од укупног броја гласова.

**ТАЧКА 2.**

**Предлог одлуке о избору ревизора који ће вршити ревизију годишњих и консолидованих финансијских извештаја Компаније за 2023. годину и ревизију извештаја о накнадама у складу са чланом 463б став 4. Закона о привредним друштвима за 2023. годину, са образложењем;**

Зоран Суботић, члан Извршног одбора, образложио је да је процедура избора ревизора спроведена у складу са законом и интерним процедурама, и покренута од стране Комисије за ревизију. Предлаже се Скупштини избор КПМГ д.о.о. за ревизора који ће вршити ревизију годишњих и консолидованих финансијских извештаја Компаније за 2023. годину, као и ревизију извештаја о накнадама у складу са чланом 463б став 4. Закона о привредним друштвима за 2023. годину.

На основу чл. 182. и 183. Закона о осигурању („Службени гласник РС“, 139/14 и 44/21), чл. 26. и 32. Закона о ревизији („Службени гласник РС“, бр. 73/19) и чланa 37. став 1. алинеја 15) Статута Компаније „Дунав осигурање“ а.д.о. (“Службени лист Компаније“, бр. 16/12, 40/15, 51/15, 09/16, 21/16, 39/18, 18/19, 24/19, 37/21, 11/22 и 18/22), Скупштина Компаније на Ванредној седници одржаноj 29. септембра 2023. године, донела је Одлуку о избору ревизора који ће вршити ревизију годишњих и консолидованих финансијских извештаја Компаније за 2023. годину и ревизију извештаја о накнадама у складу са чланом 463б став 4. Закона о привредним друштвима за 2023. годину (С број:18/23).

**Одлука о избору ревизора који ће вршити ревизију годишњих и консолидованих финансијских извештаја Компаније за 2023. годину и ревизију извештаја о накнадама у складу са чланом 463б став 4. Закона о привредним друштвима за 2023. годину** усвојена је, тајним гласањем, потребном двотрећинском већином гласова присутних акционара са правом гласа.

За су гласала **3** акционара који располажу са **11.682.399** гласова, што представља 100 % од гласова присутних акционара, односно 76.91 % од укупног броја гласова.

**ТАЧКА 3.**

**Предлог политике накнада члановима Надзорног одбора, Извршног одбора и Комисије за ревизију Компаније „Дунав осигурање“ а.д.о, са образложењем.**

Александар Станишић, директор Функције за правне послове, навео је да је Политика накнада члановима Надзорног одбора, Извршног одбора и Комисије за ревизију усвојена од стране Скупштине Компаније одржане у новембру 2022. године. Предлаже се измена постојеће Политике накнада из разлога што је екстерни ревизор става да извештај о накнадама, на које ревизор даје мишљење, не треба да садржи податке о накнадама чланова Извршног одбора и Комисије за ревизију. Остале измене су техничке природе. Нагласио је да акционари неће бити за извештај о накнадама Извршног одбора и Комисије за ревизију ускраћени, с обзиром да постоји обавеза да се посебан извештај о накнадама достави Скупштини акционара, према одредбама Закона о осигурању. Предлаже се доношење новог акта уместо измена постојећег, јер су измене већег обима.

На основу чл. 329. став 1. тачка 10а и 463а Закона о привредним друштвима („Службени гласник Републике Србије“, бр. 36/11, 99/11, 83/14 – др. закон, 5/15, 44/18, 95/18, 91/19 и 109/21) и члана 37. став 1. тачка 14а Статута Компаније „Дунав осигурање“ а.д.о. („Службени лист Компаније“ бр. 16/12, 40/15, 51/15, 9/16, 21/16, 39/18, 18/19, 24/19, 37/21, 11/22 и 18/22), Скупштина Компаније „Дунав осигурање“ а.д.о. на Ванредној седници, одржаној дана 29. септембра 2023. године, донела је Политику накнада члановима Надзорног одбора, Извршног одбора и Комисије за ревизију Компаније „Дунав осигурање“ а.д.о. (С број:19/23).

**Политика накнада члановима Надзорног одбора, Извршног одбора и Комисије за ревизију Компаније „Дунав осигурање“ а.д.о.** усвојена је, тајним гласањем, потребном обичном већином гласова присутних акционара са правом гласа.

Ана Јовић, председник Скупштине, на крају седнице захвалила се свима на учешћу у раду данашње седнице.

Седница је завршила са радом у 10,25 часова.

**Саставни део Записника чине:**

* Списак лица која су учествовала у раду Скупштине Компаније - евиденција присутних акционара на почетку седнице Скупштине;
* Докази о сазивању Ванредне седнице Скупштине Компаније;
* Извештај Комисије за гласање;
* Стенографске белешке тока седнице Скупштине стенографа Милене Васиљевић.

|  |  |
| --- | --- |
| **ЗАПИСНИЧАР ПРЕДСЕДНИК СКУПШТИНЕ**  **Магдалена Мијатовић, с.р. Ана Јовић, с.р.** |  |